Diari Oficial de la Generalitat Valenciana


Sumari del DOGV 5430, del 17-01-2007 (2007/42)

ORDRE de 29 de desembre de 2006, de la Conselleria d'Economia, Hisenda i Ocupació, per la qual es determina el Programa d'Unitats Locals d'Aprenentatge, i es regula el procediment per a la concessió d'ajudes durant l'exercici de 2007.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5430

Data del DOGV
:   17-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/42


Data del document
:   29-12-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública
    * formació professional
    * administració local
    * suport econòmic
    * societat sense fins de lucre

La creació en el seu moment d'Unitats Locals d'Aprenentatge va respondre al procés de reflexió que implica l'elaboració i el posterior desenvolupament del Pla Valencià de Formació Professional, aprovat pel Govern Valencià el 15 d'octubre de 2002.  
En aquest Pla en la línia estratègica 4 "Promoure el compromís formatiu del conjunt de la societat, facilitant les oportunitats d'accés i diversificant-ne i flexibilitzant-ne el desenvolupament", s'estableix, com una de les àrees estratègiques d'actuació, la creació de "Servicis de proximitat". Es pretén, igualment i a través d'altres actuacions, promoure la familiaritat amb les tecnologies d'ús comú i demanda generalitzada, facilitar l'accés a la formació a les persones amb més dificultats, adaptar-se a les característiques de les persones i els sectors, impulsar la innovació en el sistema, actualitzar els continguts i els recursos didàctics i afavorir les sinergies amb altres iniciatives.  
Els objectius establits en el Consell Europeu extraordinari de Lisboa, del 23 i 24 de març, i, de manera especial la seua revisió a través de la iniciativa de la Comissió "i2010- una Societat de la Informació europea per al creixement i l'ocupació" (COM (2005) 229 final i Comunicació de la Comissió, de 19 de maig de 2006, "Iniciativa i2010- Primer Informe Anual sobre la Societat de la Informació Europea"(COM (2006) 215 final, pretenen consolidar Europa com la zona més dinàmica i competitiva del món, plantejant una Estratègia Europea per a l'Ocupació basada en el coneixement, instant els països i les regions a aprofitar les possibilitats de les tecnologies de la informació i comunicació, acostar la formació a la llar i rendibilitzar els esforços, invertint en innovació i posant, a més, especial èmfasi en polítiques actives d'igualtat d'oportunitats entre dones i homes així com d'accessibilitat.  
En l'informe intermedi "Urgeixen les reformes per a aconseguir l'objectiu de Lisboa", la Comissió Europea insisteix en la necessitat d'integrar de forma efectiva les Tecnologies de la Informació i Comunicació (TIC) en els sistemes de formació (programa e-learning), fer realitat l'aprenentatge al llarg de la vida (LLL), realitzar esforços compartits i sostinguts, acostar les oportunitats d'aprenentatge dels alumnes, així com invertir temps i diners en formació.  
Per la seua banda, l'article 19.2 de l'Estatut d'Autonomia de la Comunitat Valenciana arreplega el dret dels valencians a l'accés a les noves tecnologies i que la Generalitat desenvolupe polítiques que impulsen la formació, les infraestructures i la utilització d'aquestes. En aquest sentit, les ajudes arreplegades i regulades en la present ordre constitueixen un dels instruments idonis a través del qual complir aquell mandat estatutari.  
Sobre aquesta argumentació, el programa d'Unitats Locals d'Aprenentatge aspira a flexibilitzar, acostar i facilitar l'accés a la formació a les persones que poden tenir més dificultats, per a integrar-se en la nova Societat Tecnològica i del Coneixement, com les dones majors de 35 anys, homes majors de 40 anys, jubilats, immigrants, discapacitats, o les persones residents en zones rurals allunyades de l'oferta formativa, complementant altres iniciatives de la Generalitat, a través del SERVEF, que impulsa la formació semipresencial, i actuacions d'altres conselleries en especial l'Estratègia Avantic 2004-2010, de la Conselleria d'Infraestructures i Transports, en matèria d'implantació de Societat Tecnològica i del Coneixement que inclou projectes com ara INTERNAUTA d'alfabetització digital i E\_FORMACIÓ, la plataforma de formació a distància de la Generalitat, etc.) A més, la mateixa Generalitat va firmar amb els agents econòmics i socials, el Pacte Valencià pel Creixement i l'Ocupació (PAVACE), revisat a l'octubre de 2005, en el qual s'establia la conveniència de potenciar els sistemes de formació a distància.  
En virtut de tot això, sentit el Consell Valencià de Formació Professional, i fent ús de les facultats que em confereixen la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,  
ORDENE  
CAPÍTOL I  
Normes generals  
Article 1. Objecte  
L'objecte de la present ordre és convocar subvencions per al sosteniment dels costos de funcionament durant l'exercici 2007 de les Unitats Locals d'Aprenentatge.  
Article 2. Entitats beneficiàries de les subvencions  
Podran ser beneficiàries de les subvencions regulades mitjançant la present ordre, les entitats següents:  
- Corporacions locals i/o entitats locals.  
- Fundacions i altres entitats sense ànim de lucre  
Article 3. Condició de beneficiari  
1. No podran obtenir la condició de beneficiari o entitat col·laboradora aquelles persones o entitats en les quals concórrega alguna de les circumstàncies a què es refereix l'Article 13, apartats 2 i 3, de la Llei 38/2003, de 17 de novembre, General de Subvencions. La justificació de no trobar-se sotmés a alguna d'aquestes circumstàncies s'efectuarà mitjançant la presentació, juntament amb la sol·licitud de concessió de subvencions, d'una declaració responsable a aquest efecte.  
2. Serà requisit per a la concessió de les subvencions i per al pagament d'aquestes que els beneficiaris es troben al corrent en el pagament d'obligacions per reintegrament de subvencions quan no tinguen deutes amb l'administració per reintegrament de subvencions en període executiu, d'acord amb el que preveu l'article 21 del Reglament de la Llei General de Subvencions.  
3. Serà, a més, necessari que les aules, els equips i el personal de les Unitats Locals d'Aprenentatge de les entitats sol·licitants responguen al que s'assenyala en els articles 4, 5 i 6 següents.  
Article 4. Requisits de les aules  
Els espais físics de les Unitats Locals d'Aprenentatge hauran de reunir les condicions següents:  
- Habitabilitat, seguretat i accessibilitat exigides per la normativa vigent.  
- Adequades condicions ambientals, d'il·luminació, acústica, climatització, ventilació i higièniques.  
- Mobiliari adequat a la disposició dels equips informàtics, i auxiliars, així com a l'aprenentatge autònom dels alumnes.  
- Lavabos i servicis higienicosanitaris en les proximitats.  
Article 5. Requisits dels equips  
1. Les Unitats Locals estaran dotades, almenys, de 6 equips informàtics, cada un amb les característiques mínimes següents:  
- CPU: Pentium III  
- Memòria RAM: 128 MB  
- Resolució de vídeo: 800x600 (color vertader "16 bits")  
- Targeta de so: 16 bits  
- Auriculars   
- Connexió a Internet de Banda Ampla  
2. El programari inclourà:  
- Sistema Operatiu: Windows 98/ 2000 / XP\*  
- Navegadors més freqüents.  
- Programes antivirus i de seguretat  
- Paquet ofimàtic, de tractament d'imatges, visors i compressors  
- Tots aquells necessaris per al funcionament dels sistemes de formació a distància propis de la Generalitat Valenciana.   
Article 6. Característiques i funcions del personal  
1. La Unitat Local d'Aprenentatge haurà d'estar atesa, durant l'horari d'obertura, almenys per una persona, amb les característiques següents:  
- Diplomats universitaris, titulats en Formació Professional de segon grau, d'especialitat relacionada amb les Noves Tecnologies de la Informació i Comunicació (TIC), o persones que acrediten coneixements en TIC o experiència en aquest àmbit.  
- Disposar del certificat d'INTERNAUTA, o comprometre's a realitzar el curs específic per a personal monitor d'ULA.  
2. Les funcions del personal de la Unitat Local d'Aprenentatge seran:  
- Monitoritzar les activitats autònomes formatives dirigides a la utilització de l'Internet i les TIC pels usuaris.  
- Assessorar sobre la utilització més habitual del programari disponible, i de la plataforma E\_Formació de la Generalitat.  
- Observar i facilitar el compliment de les normes d'ús per als alumnes d'Internauta que figuren en la web del projecte www. internauta. gva.es.  
- Atendre els suggeriments dels usuaris.  
- Resoldre incidències senzilles de connectivitat.  
- Organitzar els horaris d'utilització dels equips, per part de les persones i els grups.  
- Vetlar per la utilització preferent dels recursos en activitats relacionades amb la formació, l'orientació i la informació professional.  
- Realitzar senzilles operacions de manteniment dels equips.  
- Tutorizar l'usuari en la realització de la formació en matèria Internauta, tramitació telemàtica i firma electrònica, correu electrònic, etc.  
- Totes les altres de naturalesa anàloga que determine l'entitat titular o el SERVEF.  
Article 7. Requisits d'accessibilitat   
1. L'accés del públic en general serà gratuït i lliure, sense perjuí de l'ordenació que l'entitat titular realitze per a la utilització dels equips per part de les persones o els grups.  
2. L'horari d'obertura mínim serà de 4 hores diàries, de dilluns a divendres.  
CAPÍTOL II  
Procediment de tramitació  
de les subvencions  
Article 8. Gestió de les subvencions  
La gestió de les ajudes previstes en la present ordre correspondrà al SERVEF i la instrucció dels expedients a les seues direccions territorials.  
Article 9. Concurrència competitiva  
El procediment de concessió de les subvencions arreplegades en aquesta ordre es tramitarà en règim de concurrència competitiva, en els termes establits en el títol I de la Llei 38/2003, de 17 de novembre, General de Subvencions.  
Article 10. Documentació  
1. Les entitats que sol·liciten ajudes, hauran de presentar la documentació següent:  
a) Sol·licitud, efectuada pel representant legal de l'entitat d'acord amb el model normalitzat que estarà disponible en la pàgina web del SERVEF.  
b) Documentació identificativa de la personalitat jurídica del sol·licitant i acreditativa de poder suficient i subsistent per a actuar en nom i representació de les entitats.  
c) Document d'identificació fiscal de l'entitat sol·licitant.  
d) Dades de domiciliació bancària segons el model normalitzat disponible en la pàgina web del SERVEF (fitxa de manteniment de tercers).  
e) Declaració responsable de l'entitat que compleix amb els requisits establits en l'article 13 de la Llei 38/2003, de 17 de novembre, General de Subvencions segons el model normalitzat disponible en la pàgina web del SERVEF.  
f) Autorització expressa al SERVEF per a demanar respectivament davant de l'Agència Estatal de l'administració Tributària, la Conselleria d'Economia, Hisenda i Ocupació i la Tresoreria General de la Seguretat Social, la documentació acreditativa de trobar-se el sol·licitant al corrent en les obligacions tributàries i de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions. La validesa dels certificats haurà d'estendre's al moment de l'atorgament de l'ajuda.  
En el supòsit de falta d'autorització, hauran de presentar-se certificats originals positius de l'Agència Estatal de l'administració Tributària, la Conselleria d'Economia, Hisenda i Ocupació i la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data d'atorgament de l'ajuda.  
g) Certificat acreditatiu del finançament d'aquella part del cost del projecte que no subvencione el SERVEF segons el model normalitzat disponible en la pàgina web del SERVEF.  
h) En el cas que els sol·licitants siguen associacions, fundacions i altres entitats sense ànim de lucre, escriptura pública de constitució, quan siga procedent, i estatuts inscrits com cal en el registre corresponent que acrediten la condició d'entitats sense ànim de lucre.  
En el cas que els documents b), c) i d) ja estigueren en poder del SERVEF, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar l'expedient, la data i l'òrgan o la dependència en què van ser presentats i que no hagen transcorregut més de cinc anys des de la finalització del procediment a què corresponguen. En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per altres mitjans els requisits a què es refereix el document.   
2. A més, aportaran una descripció de la Unitat Local d'Aprenentatge objecte de les ajudes, segons el model normalitzat disponible en la web del SERVEF, que inclourà:  
- Infraestructures: localització física de l'aula, condicions d'accés del local i identificació del responsable de la gestió de l'aula o Unitat Local d'Aprenentatge.  
- Característiques dels equips (maquinari, programari i equipament auxiliar)  
- Documentació acreditativa de les dades acadèmiques i d'experiència del formador proposat, o perfil de coneixements i experiència de la persona que es contractarà, la justificació de la qual s'haurà d'aportar posteriorment.  
3. Quan la sol·licitud no reunisca els requisits establits en la present ordre, o no s'acompanye la documentació que d'acord amb aquesta resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, es requerirà els interessats perquè, en un termini de 10 dies, esmenen la falta o acompanyen els documents necessaris, amb indicació que si no ho feren següent, es considerarà que desisteixen de la seua petició, amb una resolució prèvia de la directora general del SERVEF o de l'òrgan en què delegue, que haurà de ser dictada en els termes que preveu l'article 42 de l'esmentada llei.  
Article 11. Termini i lloc de presentació de sol·licituds  
Les sol·licituds per a aquesta convocatòria es presentaran en el termini 30 dies naturals a comptar a des de l'endemà a la publicació de la present ordre en el Diari Oficial de la Generalitat. Les sol·licituds hauran de presentar-se en el registre del SERVEF, en els registres de les direccions territorials d'Ocupació o, en qualsevol de les formes previstes en l'article 38.4 de la Llei 30/1992, de 26 de novembre de Règim Jurídic de les Administracions Públiques i procediment Administratiu Comú.  
Article 12. Valoració de les sol·licituds  
1. Rebudes les sol·licituds, correspon a la direcció territorial d'Ocupació del SERVEF corresponent comprovar que reuneixen tots els requisits i la documentació exigida en l'article 10, i instruir l'expedient.  
2. Posteriorment se sotmetran a la valoració d'un òrgan col·legiat que emetrà un informe tècnic en què es concretarà el resultat de l'avaluació efectuada, tenint en compte els criteris següents:  
o Dimensions i característiques físiques i tecnològiques de l'aula, que podrà ser revisada.  
o Coneixements i experiència del formador, o perfil professional aportat.  
o Nombre de sol·licituds presentades en la mateixa comarca.  
o Percentatge de la població que ha rebut formació a través del projecte Internauta.  
o Possibilitats d'accés de la població a altres recursos de formació, prioritzant els municipis de l'interior i les poblacions de menys de 20.000 habitants.  
o Compromís d'obertura en horaris amplis (vesprades, dissabtes, etc.) i compromís d'hores setmanals de programació formativa.  
o En el cas de fundacions o entitats sense ànim de lucre, es valoraran els treballs realitzats destinats als grups de persones amb problemes d'adaptació a les tecnologies de la informació i coneixement.   
o Compromís de divulgació de les activitats formatives a realitzar en la ULA.  
3. L'òrgan col·legiat mencionat en l'anterior apartat, denominat Comissió Tècnica d'Unitats Locals d'Aprenentatge, estarà compost per les persones següents:  
- El cap de l'Àrea de Formació i Qualificació Professional, que actuarà de president.  
- Els directors territorials d'Ocupació.  
- Un representant de la Secretaria Autonòmica de Telecomunicacions i Societat de la Informació de la Conselleria d'Infraestructures i Transport.   
- Un funcionari de la Direcció General de Formació i Qualificació Professional que actuarà com a secretari.  
4. Les direccions territorials, a la vista de l'expedient i de l'informe de la Comissió Tècnica, efectuarà la proposta de resolució provisional motivada com cal i donarà tràmit d'audiència als interessats per un termini de 10 dies perquè presenten al·legacions. Es podrà prescindir del tràmit anterior quan que no figuren en el procediment ni siguen tinguts en compte altres fets o documents que els adduïts per l'interessat, i en aquest cas la proposta de resolució tindrà caràcter de definitiva.  
Article 13. Resolució.  
1. Vista la proposta efectuada per l'òrgan instructor, la directora general de SERVEF, o òrgan en què delegue, dictarà la resolució procedent.  
2. La resolució serà motivada i fixarà expressament la quantia total concedida i incorporarà, si és el cas, un percentatge mínim d'ocupació de les aules en activitats formatives programades, que no serà inferior al 30% del període subvencionat, les obligacions i les determinacions accessòries a què haja de subjectar-se l'entitat beneficiària d'aquesta.   
3. Les resolucions motivades de concessió que es dicten a l'empara d'aquesta convocatòria es notificaran als interessats d'acord amb el que preveu l'article 58 de la Llei 30/1992 de 26 de novembre de Règim Jurídic de les Administracions Públiques i del Procediment Administratiu Comú.   
4. Aquestes resolucions posen fi a la via administrativa, i contra aquestes podrà interposar-se un recurs contenciós administratiu en el termini de dos mesos a comptar des de l'endemà de la notificació de la resolució. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999 de 13 de gener, i de la possibilitat que els interessats puguen exercir-ne, si és el cas, qualsevol altre que consideren procedent.  
En cas d'entitats locals, podran interposar un recurs contenciós administratiu davant d'idèntic òrgan jurisdiccional, de conformitat amb el que estableixen els articles 10, 44 i 46.6 de la Llei 29/1998, de 13 de juliol, Reguladora de la Jurisdicció Contenciosa Administrativa, en el termini de dos mesos a partir de l'endemà a la notificació, llevat que hi haguera hagut el requeriment a què fa referència l'article 44 de la mencionada llei, en aquest cas l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.   
Article 14. Costos elegibles  
1. Les subvencions que concedisca el SERVEF per a Unitats Locals d'Aprenentatge es calcularan per als conceptes següents:  
A) Costos salarials del personal (Mòdul A)  
B) Costos de comunicacions i d'activitats de difusió per a garantir la utilització intensiva de l'oferta formativa, manteniment dels equips i material consumible (Mòdul B)  
2. El mòdul A inclou:  
- Salaris del personal  
- Costos de les quotes a la Seguretat Social a càrrec de l'entitat beneficiària per tots els conceptes, desocupació, fons de garantia salarial i formació professional quan haja contractat el personal com a treballadors per compte d'altri, amb obligació de l'afiliació i/o l'alta en la Seguretat Social  
Únicament s'admetran justificants de pagaments a persones físiques, tant si el servici ha sigut prestat pel personal de l'entitat beneficiària, com si s'ha contractat una prestació de servicis professionals amb persones alienes a aquesta.  
3. El mòdul B compensarà les despeses de comunicació i manteniment dels equips, així com els derivats del material consumible utilitzat.  
4. El període màxim subvencionable serà el comprés entre la data de concessió de la possible ajuda, i el 31 d'octubre de 2007.  
Article 15. Quantia de la subvenció   
1. Per a l'exercici 2007 s'estableixen les quanties següents:  
- Mòdul A, 2.000 € per mes complet i jornada mínima d'obertura de 8 hores, o 1.000 € per mes complet i jornada mínima d'obertura de 4 hores, sempre fins a un màxim de 6 mesos.   
- Mòdul B, fins a 350 € per cada mes d'activitat  
2. L'import total de la subvenció, en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost del projecte.  
Article 16. Obligacions de les entitats, control i publicitat  
Sense perjuí de les obligacions específiques que les administracions competents establisquen per a les entitats, aquestes estaran obligades, com a beneficiàries de les subvencions previstes en la present ordre a:  
a) Mantenir operativa i accessible la Unitat Local d'Aprenentatge.  
b) Facilitar la formació del personal.  
c) Acreditar davant l'organisme que concedisca la subvenció la realització de l'activitat, així com el compliment dels requisits exigits per a la concessió.  
d) Sotmetre's a les actuacions de comprovació que haja d'efectuar el SERVEF, així com a les de control financer que legalment corresponguen.  
e) Comunicar a l'organisme que concedisca les subvencions l'obtenció d'altres subvencions o ajudes per a la mateixa finalitat, procedents de qualssevol altres administracions o ens públics o privats, nacionals o internacionals  
f) Difondre, d'acord amb els models normalitzats, la condició d'Unitat Local d'Aprenentatge.  
g) Divulgar les activitats formatives per a garantir la màxima ocupació i aprofitament dels recursos materials i humans.  
h) Publicitar clarament i visiblement durant el període de les activitats subvencionades, que es tracta d'ajudes cofinançades pel Fons Social Europeu.  
Article 17. Subcontractació  
Es podrà subcontractar la totalitat de l'acció subvencionada, excepte amb persones jurídiques.  
Article 18. Bestretes, pagaments i justificació  
1. Podrà avançar-se a l'entitat beneficiària el percentatge màxim de l'import de l'ajuda que legalment s'establisca per a aquests supòsits, amb un aval previ, si legalment fóra procedent, a favor de la Generalitat Valenciana en la forma legalment prevista.   
2. La justificació de la possible bestreta i/o el pagament de la subvenció es faran efectius en finalitzar l'acció subvencionada, amb la presentació prèvia d'acord amb el que assenyala l'article 72 del Reglament de la Llei General de Subvencions d'un compte justificatiu amb la documentació següent:  
a) una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades;  
b) una memòria econòmica justificativa del cost de les activitats realitzades, que contindrà:  
- una relació classificada de les despeses i inversions de l'activitat, amb indicació del creditor i del document, l'import, la data d'emissió i, la data de pagament;  
- les factures o document de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament;  
- indicació si és el cas dels criteris de repartiment dels costos generals i/o indirectes incorporats a la relació de despeses abans esmentades;  
- una relació detallada d'altres ingressos que hagen finançat l'activitat subvencionada amb indicació de l'import i la procedència;  
- els tres pressupostos que, en aplicació de l'article 31.3 de la Llei General de Subvencions, ha d'haver sol·licitat el beneficiari;  
- la carta de pagament de reintegrament en el supòsit de romanents no aplicats.   
3. Les despeses es justificaran amb una còpia compulsada de les factures i la resta de documents de valor probatori equivalent en el tràfic jurídic mercantil o amb eficàcia administrativa. Els justificants originals es marcaran amb l'estampilla establida a aquest efecte.  
4. El compte justificatiu haurà de presentar-se en el termini màxim de 30 dies naturals a comptar des de la data de finalització de l'acció formativa subvencionada, sense superar en tot cas el 15 de novembre. Transcorregut aquest termini sense que s'haguera efectuat la presentació de la documentació indicada, la direcció territorial corresponent aplicarà el que preveu per a aquests casos el Reglament de la Llei 38/2003, de 17 de novembre, General de Subvencions.  
5. S'entendrà despesa subvencionable aquella que, de manera indubtable, responga a la naturalesa de l'activitat subvencionada i haja sigut efectivament pagada amb anterioritat a la finalització del període de justificació establit en l'article anterior.  
6. Els pagaments relatius al mòdul "A" es justificaran mitjançant el comprovant de la transferència bancària. Els altres pagaments es justificaran preferentment mitjançant el comprovant de la transferència bancària. En tot cas, per a despeses menors, acreditades mitjançant rebuts, aquests identificaran clarament el perceptor firmant d'aquests.  
Article 19. Rendiments financers  
D'acord amb el que preveu l'Article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris, no incrementaran l'import de la subvenció concedida, a causa de l'escassa quantia d'aquests i la dificultat de la seua aplicació a les activitats subvencionades i del seu seguiment i control.  
Article 20. Obligació de portar comptabilitat separada  
Els beneficiaris estan obligats a la identificació en compte comptable separat de tots els ingressos i les despeses referits a operacions de l'afectació de la subvenció a la finalitat de la concessió.   
A aquests efectes haurà de disposar d'un compte bancari específic al qual el Servici Valencià d'Ocupació i Formació transferirà, amb la comunicació prèvia pel beneficiari del número d'aquest compte, l'import total o parcial, segons siga procedent. L'anterior s'entén sense perjuí de l'obligació de justificació de les subvencions percebudes en els termes establits en la Llei 38/2003, de 17 de novembre, General de Subvencions i en la present norma.  
Article 21. Causes de reintegrament de subvencions  
1. A més de les causes d'invalidesa de la resolució de concessió, arreplegades en l'Article 36 de la Llei 38/2003, de 17 de novembre, General de Subvencions, donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos previstos en l'Article 37 de la Llei General de Subvencions.  
2. En el cas d'incompliments parcials la directora general del SERVEF, o òrgan en què delegue, determinarà la quantitat a reintegrar pel beneficiari responent al principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'Article 37 de la Llei 38/2003, de 17 de novembre, General de Subvencions, en relació amb la lletra n), de l'apartat 3 de l'Article 17 d'aquesta llei.  
Article 22. Procediment sancionador  
Si, com a conseqüència de la tramitació de l'expedient de reintegrament, es detectara alguna de les infraccions tipificades en el títol IV de la Llei 38/2003, de 17 de novembre, General de Subvencions, se seguirà el procediment establit en l'Article 67 d'aquesta llei.   
DISPOSICIONS ADDICIONALS  
Primera  
Serà aplicable a les subvencions establides en la present ordre la Llei 38/2003 de 17 de novembre, General de Subvencions, en els termes que preveu aquesta, així com el Reglament d'aquesta llei aprovat pel Reial Decret 887/2006.  
Segona  
L'eficàcia de la present convocatòria queda condicionada a l'existència de crèdit adequat i suficient en el Pressupost de la Generalitat per a l'exercici 2007.  
Amb aquesta finalitat, una vegada publicada la llei de Pressupostos de la Generalitat per a l'any 2007 s'autoritza la directora general del Servici Valencià d'Ocupació i Formació perquè mitjançant una resolució faça públic les línies pressupostàries i l'import global màxim a càrrec del qual es concediran les subvencions previstes en la present convocatòria.  
No es dictarà cap resolució de concessió fins que no s'haja publicat en el Diari Oficial la mencionada resolució.  
DISPOSICIONS FINALS  
Primera  
Es faculta la Direcció General del SERVEF a dictar les instruccions que siguen procedents per al desplegament i la implantació de la present ordre.   
Segona  
La present ordre entrarà en vigor l'endemà de la publicació en el Diarí Oficial de la Comunitat Valenciana.   
Tercera  
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14, i 46 de la Llei reguladora de la Jurisdicció Contenciosa Administrativa, la present ordre, que esgota la via administrativa, s'hi podrà interposar potestativament un recurs de reposició o bé s'hi podrà plantejar directament un recurs contenciós administratiu en els terminis i davant dels òrgans que s'indiquen a continuació:  
El recurs de reposició haurà d'interposar-se davant de l'òrgan que va dictar l'acte administratiu, en el termini d'un mes a comptar des de l'endemà de la notificació de la resolució corresponent.  
El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la notificació de la resolució corresponent.  
València, 29 de desembre de 2006  
El conseller d'Economia, Hisenda i Ocupació  
GERARDO CAMPS DEVESA